Diari Oficial de la Generalitat Valenciana


Sumari del DOGV 5376, del 27-10-2006 (2006/12936)

DECRETO 9/2006, de 18 de octubre, del president de la Generalitat, por el que se concede el Premio Julio González de la Generalitat correspondiente al año 2006 a Pierre Soulages.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   5376

Data del DOGV
:   27-10-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/12415


Data del document
:   18-10-2006

Organisme emissor
:   Presidència de la Generalitat

Tipus de document
:   Decret

Descriptors 

:   * premi cultural
    * belles arts
    * distinció honorífica

DECRET 9/2006, de 18 d'octubre, del president de la Generalitat, pel qual es concedix el Premi Julio González de la Generalitat corresponent a l'any 2006 a Pierre Soulages. [2006/M12426]  
El Decret 166/2000, de 31 d'octubre, del Govern Valencià, va instituir el Premi Julio González de la Generalitat Valenciana per a distingir les persones físiques que, pels seus mèrits, hagen contribuït a destacar la creació artística en el seu nivell internacional. Segons disposa, el premi es concedirà anualment per decret del president de la Generalitat, a proposta conjunta del president de l'Institut Valencià d'Art Modern i del seu director gerent.  
En l'edició corresponent a l'any 2006, s'ha estimat convenient proposar l'atorgament de la distinció a l'artista Pierre Soulages, en reconeixement a la seua labor en el camp de les arts plàstiques, i la seua aportació a l'art modern.  
Artista pertanyent a l'Escola de París, Soulages utilitza la llum del negre, o millor dit, la facultat del negre per a reflectir la llum, adaptar-la, esculpir-la, alçar tempestats i aprofundir les fosques profunditats, compassar ritmes i tensions i arrugar textures geològiques.  
Els seus enormes llenços, a vegades declinats en políptics, no mostren res que els siga alié ni remeten a res que no siga ells mateixos. Davant d'ells, l'espectador es queda esglaiat, tancat en l'espai que creen, emocionat per la intensitat de la seua presència. Una presència física, tàctil, sensual i que desprén una formidable energia continguda, però també metafísica que incita a la interiorització i a la meditació.  
Una pintura de materialitat sorda i violenta i, al mateix temps, d'immatèria canviant i vibrant en constant transformació segons l'angle des del qual s'aborde.  
L'art de Soulages està en l'acció directa que es busca mentre es fa. Però, al cap i a la fi, «l'obra viu a través de la mirada que se li dirigix. No es limita ni a allò que és ni al que l'ha creada, també està feta de la mirada del que la contempla. La meua pintura és un espai d'interrogants i de meditació en què el sentit que se li dóna pot fer-se i desfer-se».  
En virtut d'això, fent ús de les facultats previstes en el Decret 166/2000, de 31 d'octubre, del Govern Valencià, i a proposta conjunta del president de l'Institut Valencià d'Art Modern, IVAM, i de la seua directora gerent,  
DECRETE  
Article únic  
Concedir el Premi Julio González de la Generalitat en l'edició 2006 a Pierre Soulages, en reconeixement i homenatge per la seua contribució a la creació artística a nivell internacional.  
València, 18 d'octubre de 2006  
El president de la Generalitat,  
FRANCISCO CAMPS ORTIZ